b'\n_START_ARTICLE_\nKvarner\n_START_PARAGRAPH_\nKvarner [kvarn\xc3\xaar] (v antiki Sinus flanaticus) je severni del Jadranskega morja._NEWLINE_Kvarner v \xc5\xa1ir\xc5\xa1em pomenu je severni del Jadranskega morja med vinodolsko-velebitsko in istrsko obalo. Otoki Cres, Lo\xc5\xa1inj, Krk, Rab in Pag ga delijo v Vinodolski kanal, Re\xc5\xa1ki zaliv, Velebitski kanal, Mali Kvarner in Kvarner v o\xc5\xbejem pomenu. Kvarner v o\xc5\xbejem pomenu je morje med Cresom in Istrsko obalo. Ekonomski, politi\xc4\x8dni in kulturni sede\xc5\xbe Kvarnerja je Reka, ki le\xc5\xbei na njegovem skrajnem severu._NEWLINE_Upravno prakti\xc4\x8dno celotno obmo\xc4\x8dje Kvarnerja pripada Pirmorsko-goranski \xc5\xbeupaniji. Na tem delu hrva\xc5\xa1kega primorja pa se sicer razprostirata tudi Li\xc5\xa1ko-senjska in Zadarska \xc5\xbeupanija, ki si delita otok Pag._NEWLINE_V rimski dobi so bila v Kvarnerju pomembna naslednja pristani\xc5\xa1\xc4\x8da: Senia (Senj) in Flenova (Plomin). V srednjem veku Osor, Krk, Rab in Senj, od 18. stoletja pa Reka in Senj._NEWLINE_Danes je v Kvarnerju poleg industrije, ladjedelni\xc5\xa1tva in pristani\xc5\xa1\xc4\x8dnih dejavnosti zelo pomembna turisti\xc4\x8dna dejavnost. Turizem se je v zadnjih letih razvil v dejavnost, ki prispeva najve\xc4\x8d k skupnemu gospodarskemu razvoju regije Kvarnerja. Predvsem na otokih se s to dejavnostjo ukvarja ve\xc4\x8dina prebivalstva. Izrazito pristani\xc5\xa1ko in industrijsko mesto pa je prestolnica Reka, v kateri je bolje razvit zgolj turizem na podlagi zgodovinskih in arhitekturnih znamenitosti._NEWLINE_Na podro\xc4\x8dju severnega Kvarnerja, zahodno od Reke le\xc5\xbei tudi izjemno pomembno turisti\xc4\x8dno letovi\xc5\xa1\xc4\x8de Opatija. Slednje velja za zibelko hrva\xc5\xa1kega turizma, saj se je ta dejavnost v Opatiji razvila \xc5\xbee v koncu 19. stoletja._NEWLINE_Ker obmo\xc4\x8dje Kvarnerja v velikem delu le\xc5\xbei na morju, so za njegovo povezanost in mo\xc5\xbenost potovanja tako oto\xc5\xa1kih doma\xc4\x8dinov kot tudi turistov nujne trajektne povezave. V ta namen je hrva\xc5\xa1ko podjetje Jadrolinija \xc5\xbee davno uvedlo \xc5\xa1tevilne redne trajektne linije. Celotno podro\xc4\x8dje spada pod Re\xc5\xa1ko morsko obmo\xc4\x8dje, v njem pa slednje podjetje izvaja 8 rednih linij. Povezuje tako otoke s kopnim, kot tudi otoke med seboj._NEWLINE_Velik gospodarski pomen ima tudi Kr\xc5\xa1ki most, ki je ta najve\xc4\x8dji hrva\xc5\xa1ki otok povezal s kopnim in omogo\xc4\x8dil hitrej\xc5\xa1e potovanje in transport razli\xc4\x8dnih izdelkov in surovin. Na Krku, v kraju Omi\xc5\xa1alj se nahaja del Pristani\xc5\xa1\xc4\x8da Reka za teko\xc4\x8de tovore in plin. Na otoku stoji tudi edino letali\xc5\xa1\xc4\x8de kvarnerske regije, letali\xc5\xa1\xc4\x8de Rijeka, s katerega letala opravljajo redne linije znotraj Hrva\xc5\xa1ke kot tudi lete v tujino.'